Palác Lažanských, budova Filmovej a televíznej fakulty Akadémie múzických umení v Prahe - nárožie Národnej třídy a Smetanovho nábrežia.
**Filmová a televízna fakulta** (**FAMU**) je jednou z troch fakúlt Akadémie múzických umení v Prahe (DAMU, FAMU, HAMU). Jej študenti sú vzdelávaní predovšetkým pre profesie spojené s filmom, televíziou, elektronickými médiami i tradičnými oznamovacími prostriedkami.

Študijné odbory
---------------

Študenti zo začiatku štúdia prechádzajú spoločným programom, ktorý ich uvedie do súvislostí všetkých odborov, ktoré sa na FAMU študujú, súčasne sa už profilujú vo svojich vlastných študijných odboroch:

* animovaná tvorba
* audiovizuálne štúdiá
* dokumentárna tvorba
* fotografia - štúdium v češtine a v angličtine
* kamera
* produkcia
* réžia
* scenáristika a dramaturgia
* strihová skladba
* zvuková tvorba
* cinema and digital media - štúdium v angličtine

Dejiny
------

Fakulta bola založená ako súčasť Akadémie múzických umení 28. novembra 1946. Na prelome 50. a 60. rokov sa FAMU stala prirodzeným centrom českej novej vlny, ktorá svojimi dielami znamenala dosiaľ najvýraznejší prínos svetovej kinematografii. Navzdory silnému ideologickému dohľadu, ktorý bol v dobe normalizácie uplatňovaný aj na umeleckých vysokých školách, bola FAMU vždy ovplyvnená liberálnym duchom. Až do konca osemdesiatych rokov 20. storočia však bola úzko spätá so štátno-monopolným filmovým a televíznym priemyslom. Po roku 1990 sa celá AMU transformovala zo štátnej na verejnú vysokú školu. V súčasnej dobe je naplno zapojená do celoeurópskej siete vysokých škôl, ktoré prijali tzv. bolonskú dohodu, ktorá umožňuje väčšie prepojenie štúdia a medzinárodné stáže a študijné pobyty. FAMU má rad partnerských škôl tiež v USA, napr. New York University, Emmerson College, CalArts, University of Miami, American University.

Štúdium
-------

Študijné plány FAMU stáli od začiatku na rovnováhe medzi praktickými cvičeniami a vzdelaním univerzitného typu. Po roku 2002 prešla FAMU generačnou a koncepčnou premenou, ktorej cieľom bolo väčšie otvorenie školy ako vo vnútri, medzi odbormi, tak smerom von, najmä do zahraničia. Došlo k posilneniu vzdelávacieho komponentu študijných plánov, súčasne sa pre študentov rozšírili i možnosti tvorby praktických cvičení, najmä v tzv. vnútornom grante. Na FAMU začali tiež v ďaleko väčšej miere hosťovať českí i zahraniční pedagógovia a umelci ako Jean-Claude Carrière, Brendan Ward, Linda Aronson, Henry Hills a mnohí ďalší. Vďaka americkému Trust For Mutual Understanding poriada FAMU od roku 2005 série workshopov s najvýznamnejšími experimentálnymi filmármi z USA.
Filmy študentov FAMU, najmä absolventské projekty sa často objavujú v distribučnej sieti kín - napr. *Český sen* Víta Klusáka a Filipa Remundu alebo *Ztracená dovolená* Lucie Králové.
Študenti FAMU poriadajú každú jeseň súťažnú prehliadku FAMUfest, kde sa najširšej verejnosti predstavuje výber filmov, ktoré študenti FAMU v uplynulom roku nakrútili. 
FAMU, rovnako ako väčšina ďalších umeleckých fakúlt, tradične patrí k školám s najvýraznejším rozdielom medzi počtom prihlásených a prijatých študentov. V prijímacom konaní však rozhoduje predovšetkým talent uchádzačov. FAMU poriada dvakrát v roku deň otvorených dverí, kedy je možné konzultovať s pedagógmi na všetkých katedrách FAMU.

Od 90. rokov existuje v Česku rad študijných programov podobného zamerania na iných verejných vysokých školách a súkromných vyšších odborných školách (napr. v Prahe, Brne, Ústí nad Labem, Písku, Opave, v Zlíne).

Vybavenie fakulty a financovanie štúdia
---------------------------------------

FAMU sídli v paláci Lažanských na Smetanovom nábreží 2, Praha 1. Okrem toho má ešte budovu Štúdia FAMU v Klimentskej ulici 2, Praha 1, ktorá je vybavená profesionálnou filmovou a televíznou technikou, strižňami, miešacou halou a postprodukčným oddelením. Študenti FAMU majú k dispozícii klasickú filmovú techniku (16 mm a 35 mm) ako aj moderné digitálne snímacie a postprodukčné zariadenie. Študenti fotografie majú k dispozícii Štúdio Katedry fotografie a ateliéry ako v hlavnej budove FAMU, tak v budove AMU na Malej Strane a v Beroune. Náklady na realizáciu praktických cvičení sú hradené z rozpočtu školy (teda zo štátneho rozpočtu), a to až do výšky, ktorá je daná popisom týchto cvičení. Zahraniční študenti, ktorí študujú v rôznych v programoch v rámci katedry FAMU Interantional, hradia svoje štúdium i svoje praktické cvičenia sami.
Pedagógovia FAMU, najmä Miloš Vojtěchovský, stáli pri zrode Inštitútu intermédií, ktorý spoluzaložila AMU s Českým vysokým učením technickým. Inštitút Intermédií (IIM) vytvára od roku 2003 platformu pre medzinárodnú spoluprácu študentov a pedagógov technických a umeleckých odborov.

Významní pedagógovia
--------------------

|  |  |
| --- | --- |
| * Jaroslav Bárta
* Michal Bregant
* Martin Čihák
* Lubor Dohnal
* Edgar Dutka
* Věra Chytilová
* Vít Janeček
* Viktor Kolář
* Aurel Klimt
* Marek Jícha
* Pavel Marek
 | * Ivo Mathé
* Jan Němec
* Miroslav Ondříček
* Miroslav Petříček
* Břetislav Pojar
* Rudo Prekop
* Jaromír Šofr
* Ivo Trajkov
* Helena Třeštíková
* Karel Vachek
* Drahomíra Vihanová
 |
|

Dekani FAMU
-----------

|  |  |
| --- | --- |
| * Karel Plicka (1946 – 1950)
* Julius Kalaš (1950 – 1951, zastupujúci dekan)
* František Dvořák (1951 – 1952)
* Miloš V. Kratochvíl (1952 – 1954)
* Jaroslav Bouček (1954 – 1958)
* František Dvořák (1958 – 1960)
* Miloš V. Kratochvíl (1960 – 1961)
* Bedřich Pilný (1961 – 1967)
* František Daniel (1967 – 1969)
* Josef Ceremuga (1970 – 1973)
 | * Bedřich Pilný (1973 – 1976)
* Ilja Bojanovský (1976 – 1980)
* Václav Sklenář (1980 – 1990)
* Josef Pecák (1990 – 1993)
* Petr Prokop (1993, zastupujúci dekan)
* Jan Bernard (1993 – 1999)
* Karel Kochman (1999 – 2002)
* Michal Bregant (2002 – 2008)
* Pavel Jech (2008 – )
 |
|

Výber študentov a absolventov
-----------------------------

|  |  |
| --- | --- |
| * Josef Brukner
* Karel Cudlín
* Pavel Dias
* Miloš Forman
* Saša Gedeon
* Rajko Grlić
* Věra Chytilová
* Agnieszka Holland
* Juraj Jakubisko
* Vojtěch Jasný
* Pavel Juráček
* Jaromír Kačer
* Vladimír Körner
* Aurel Klimt
* Pavel Klusák
* Vít Klusák
* Josef Koudelka
* Štěpán Kučera
* Emir Kusturica
* Goran Marković
* Sulejman Suki Medencevic
 | * Jiří Menzel
* Václav Nývlt
* Goran Paskaljević
* Ivan Passer
* Halina Pawlowská
* Tomáš Polák
* Filip Remunda
* Robert Sedláček
* Karol Sidon
* Bohdan Sláma
* Örvar Þóreyjarson Smárason
* Jiří Soukup
* Karel Steigerwald
* Tono Stano
* Jan Svěrák
* Petr Václav
* Karel Vachek
* Woody Vasulka
* Karl Vaughan
* Tomáš Vorel
* Lordan Zafranović
 |
|

Titulom *Doctor honoris causa* AMU boli ocenení o. i.: 

* Václav Havel, 1996
* Miloš Forman, 1998
* Jan Švankmajer, 2003
* Otomar Krejča

Zdroj
-----

*Tento článok je čiastočný alebo úplný preklad článku Filmová a televizní fakulta Akademie múzických umění na českej Wikipédii (číslo revízie nebolo určené).*

Externé odkazy
--------------

* Oficiálny web FAMU
* Študentské filmy
* Inštitút intermédií